
VENDIM
Nr. 725, datë 13.12.2023

PËR DISA SHTESA DHE NDRYSHIME NË VENDIMIN NR. 239, DATË 20.3.2020, TË KËSHILLIT TË MINISTRAVE, “PËR KËRKESAT TEKNIKE DHE FUNKSIONALE TË ZGJIDHJES SOFTWARE-IKE PËR PROCEDURËN E FATURIMIT DHE TË FISKALIZIMIT, SI DHE PROCEDURËN E KRITERET PËR REGJISTRIMIN E PRODHUESVE E TË MIRËMBAJTËSVE TË ZGJIDHJEVE SOFTWARE-IKE”, TË NDRYSHUAR

Në mbështetje të nenit 100 të Kushtetutës dhe të pikës 10, të nenit 16, të ligjit nr. 87/2019, “Për faturën dhe sistemin e monitorimit të qarkullimit”, me propozimin e ministrit të Financave dhe Ekonomisë, Këshilli i Ministrave 

VENDOSI:

I. Në vendimin nr. 239, datë 20.3.2020, të Këshillit të Ministrave, bëhen këto shtesa dhe ndryshime:
1. Në pikën 1, pas fjalëve “... procedurën e kriteret për regjistrimin e prodhuesve e të mirëmbajtësve të programeve ...” shtohen “, ... dhe procedurën e monitorimit të shoqërive, të certifikuara si prodhues dhe/ose mirëmbajtës të zgjidhjeve software-ike”.
2. Pas pikës 3 shtohet pika 3.1, me këtë përmbajtje: 
“3.1. Prodhuesit dhe/ose mirëmbajtësit e zgjidhjeve software-ike, pas certifikimit duhet të deklarojnë në platformën qendrore të faturave numrin real të bizneseve, pranë të cilave është instaluar software-i, të dhënat identifikuese për klientët, si dhe vlefshmërinë e kontratave të lidhura me ta. Prodhuesit dhe/ose mirëmbajtësit e zgjidhjeve software-ike përditësojnë në vazhdimësi këto të dhëna.”.
3. Në pikën 7 bëhen këto ndryshime:
a) Në shkronjën “a”, në fjalinë pas nënpikës “iv”, fjalët “... të paktën njërin nga ...” shfuqizohen. 
b) Shkronja “c” ndryshohet, si më poshtë vijon:
“c) Të ketë të ardhura vjetore të tatueshme mbi 14 000 000 (katërmbëdhjetë milionë) lekë.”.
4. Në pikën 9 bëhen këto ndryshime :
a) Në paragrafin e parë brenda fjalëve “... përgjatë gjithë periudhës së regjistrimit, ...” hiqet fjala “... gjithë ...”;
b) Në shkronjën “a”. fjalët “... në më pak se ...” zëvendësohen me “... deri në ...”;
c) Në shkronjën “b”, fjalët “... por më pak se ...” zëvendësohen me “... dhe deri në ...”;
ç) Në shkronjën “c”, fjalët “... por më pak se ...” zëvendësohen me “... dhe deri në ...”.
5. Në pikën 10, fjalia e dytë ndryshohet, si më poshtë vijon: 
“Në këtë rast, të gjitha shoqëritë që marrin pjesë në bashkimin e operatorëve ekonomikë paraqesin dokumentet e kërkuara, sipas këtij vendimi, dhe vlerësimi i kritereve kryhet për të gjithë pjesëmarrësit, me përjashtim të kërkesave të shkronjave “a”, “c” dhe “d”, të pikës 7, të cilat duhet të përmbushen minimalisht nga njëri prej pjesëmarrësve në bashkimin e operatorëve.”.
6. Në pikën 12, fjala “... ngarkojnë ...” zëvendësohet me fjalët “... depozitojnë pranë AKSHI-t ...”.
7. Pika 15 ndryshohet, si më poshtë vijon:
“15. Komisioni i certifikimit, pas marrjes së informacionit të ardhur nga komisioni i monitorimit, i ngritur sipas pikës 16.2, të këtij vendimi, në rast se për operatorët prodhues/mirëmbajtës të zgjidhjeve software-ike të certifikuar kanë ndryshuar kriteret mbi bazën e të cilave janë certifikuar, vendos ricertifikimin e tyre, pasi të jetë rivlerësuar përmbushja e kërkesave, sipas kreut III, të këtij vendimi. Informacioni i përcjellë përmban të dhëna në lidhje me subjektin dhe kriteret konkrete që kanë ndryshuar, për të cilat nevojitet ricertifikimi i tij.”.
8. Pas pikës 16.1 shtohet pika 16.2, me këtë përmbajtje: 
“16.2. AKSHI dhe DPT-ja, për monitorimin e zbatimit të këtij vendimi, me urdhër të përbashkët, ngrenë një komision të përhershëm me specialistë, sipas fushave të përkatësisë, të ndryshëm nga komisioni i ngritur sipas pikës 16, të këtij vendimi, i cili do t’i monitorojë prodhuesit dhe/ose mirëmbajtësit e zgjidhjeve software-ike, në mënyrë të detyrueshme, të paktën 1 (një) herë në vit, në bazë të analizës së riskut dhe sa herë konstatohet e nevojshme, bazuar në informacionet e marra. Ky komision shqyrton informacionet e ardhura nga strukturat e tjera në DPT apo tek AKSHI, nga palët e treta, si dhe nga ankesat e qytetarëve, në lidhje me shkeljet e kryera nga prodhuesit dhe/ose mirëmbajtësit e zgjidhjeve software-ike, duke kryer më tej monitorime apo kontrolle për verifikimin e informacionit të marrë.”. 
9. Pika 18 ndryshohet, si më poshtë vijon: 
“18. Nëse komisioni i përhershëm, i ngritur sipas pikës 16.2, të këtij vendimi, konstaton se personi i certifikuar ka shkelur ndonjë nga dispozitat e këtij vendimi, brenda 10 (dhjetë) ditëve nga marrja dijeni për shkeljen e pretenduar, kryen verifikimet përkatëse, duke kërkuar të dhëna apo dokumente shtesë, sipas rastit edhe nga subjekti i certifikuar, ku është konstatuar shkelja, si dhe në çdo rast kërkon nga subjekti i certifikuar listën e tatimpaguesve, së bashku me të dhënat e kontaktit të tyre, të cilët kanë instaluar software-in e subjektit të certifikuar. Në përfundim të verifikimeve, komisioni harton një relacion sqarues dhe propozon masën përkatëse, të cilën ia përcjell titullarëve të AKSHI-t dhe DPT-së. Titullarët e AKSHI-t dhe DPT-së vendosin nëse do të shfuqizojnë ose jo certifikatën e dhënë. Vendimi për shfuqizimin e certifikatës, i marrë sipas kësaj pike, publikohet në një aneks të veçantë të regjistrit.
Subjektet e certifikuara gëzojnë të gjitha të drejtat dhe detyrimet e parashikuara nga Kodi i Procedurave Administrative.
Përgjegjësitë, detyrat, mënyra e monitorimit të prodhuesve dhe/ose mirëmbajtësve të zgjidhjeve software-ike, si dhe raportimi nga ana e komisionit të ngritur sipas pikës 16.2, të këtij vendimi, përcaktohen në mënyrë të hollësishme në rregulloren e përbashkët të AKSHI-t dhe DPT-së, të miratuar për këtë qëllim.”. 
10. Pas pikës 21 shtohen pikat 21.1, 21.2, 21.3 dhe 21.4, me këtë përmbajtje: 
“21.1. Konsiderohen shkelje të rënda, me pasojë revokimin e certifikatës, këto raste:
- Heqja, shtimi apo ndryshimi i elementeve në faturat e lëshuara nga software-et e certifikuara;
- Vënia në dispozicion apo hedhja në treg nga shoqëritë e certifikuara të software-eve të tjera të pacertifikuara;
- Mosdeklarimi real i numrit të bizneseve pranë të cilave është instaluar software-i; 
- Mosdeklarimi real i klientëve, si dhe i vlefshmërisë së kontratave; 
- Shoqëritë e certifikuara pas përfundimit të afatit të garancisë nuk e rinovojnë atë në mënyrë të përsëritur;
- Shoqëritë e certifikuara e instalojnë software-in në një numër më të madh biznesesh nga sa është vendosur garancia dhe nuk shtojnë vlerën e garancisë;
- Kur komisioni i monitorimit, bazuar në informacionet e ardhura nga burimet e ndryshme, pas kryerjes së verifikimeve përkatëse, konstaton shkelje me pasojë revokimin e certifikatës.
21.2. Çdo shkelje tjetër e dispozitave të këtij vendimi, që nuk përfshihet në përcaktimet e pikës 21.1 të këtij vendimi, konsiderohet shkelje e lehtë dhe, në këto raste, komisioni i ngritur sipas pikës 16.2 të këtij vendimi, paralajmëron shoqërinë e certifikuar se, në rast përsëritjeje, do të procedohet me revokimin e certifikatës. Gjithashtu, ky komision ia përcjell këtë informacion tatimpaguesve që rezultojnë se përdorin software-in e shoqërisë, tek e cila janë hasur problematika.
21.3. Në rastet kur komisioni i ngritur sipas pikës 16.2 të këtij vendimi, vendos revokimin e certifikatës, ky vendim hyn në fuqi pas kalimit të një afati 60-ditor (gjashtëdhjetëditor) nga e nesërmja e njoftimit të tij pranë shoqërisë (prodhuesit/mirëmbajtësit të zgjidhjes software-ike). Komisioni merr masa të menjëhershme për njoftimin e tatimpaguesve, të cilët rezultojnë se përdorin software-in e kësaj shoqërie, për t’u regjistruar pranë një shoqërie tjetër të certifikuar. Brenda afatit 60-ditor (gjashtëdhjetëditor) këta tatimpagues duhet të regjistrohen pranë një shoqërie tjetër të certifikuar.
21.4. Pas revokimit të certifikatës, garancia e vendosur sipas parashikimeve të pikës 9, të këtij vendimi, ekzekutohet menjëherë nga DPT-ja. Tatimpaguesit e përmendur në pikën 21.3 të këtij vendimi, dëmshpërblehen nga DPT-ja deri në masën e garancisë së vendosur nga shoqëria, në përpjesëtim me numrin e bizneseve të regjistruara pranë saj. Procedurat dhe mënyrat e dëmshpërblimit, sipas kësaj pike, rregullohen me urdhër të titullarit të DPT-së. Në rastin e prodhuesve dhe të mirëmbajtësve të zgjidhjeve software-ike për përdorim vetjak, si dhe në rastin e bankave të certifikuara në cilësinë e prodhuesve dhe të mirëmbajtësve të zgjidhjeve software-ike për regjistrimin e pagesave pa para në dorë të faturave elektronike, garancia kalon në favor të DPT-së.”.
II. Ngarkohen Agjencia Kombëtare e Shoqërisë së Informacionit dhe Drejtoria e Përgjithshme e Tatimeve për zbatimin e këtij vendimi.
Ky vendim hyn në fuqi pas botimit në Fletoren Zyrtare.

